  Майя Бывальцева 12-тӥ куарусёнэ Ижкарысь Шор карлдуын водительёслы 20 выль туала автолавкаослэсь усьтонъёссэс сётъязы. Удмуртпотребсоюзлэн сӧзнэтаз соос элькунысь тужгес кыдёкысь гуртъёсын ужалозы. Ужрадэ пыриськиз Удмуртилэн тӧроез Александр Соловьёв. «Туннэ милям эшшо одӥг праздник. Ми ёросъёсысь потребобществоослэн водительёссылы туала автомагазинъёслэсь усьтонъёссэс сётӥськомы… Оскисько, коньдон умой уже понэмын… Удмуртпотребсоюз, кытчы вуэ та выль техника, трос аръёс ӵоже ни кунлэн оскымон партнёрез. Со адямиослы кулэ луись вузъёсты вуттэ отчы, кытчы нокин уг мыны — тужгес кыдёкысь гуртъёсы. Выль автолавкаос элькунысь 400-лэсь трос пичи гуртъёсы мынозы. Водительёслэн сюрес вылазы кортӵог но, корт но медаз шедьы!», — вераз со. Улосвыл кивалтӥсьлэн верамезъя, та машинаосты басьтыны Удмуртилэн коньдэтысьтыз 22 миллион 200 сюрс манет висъязы. Озьы элькунын потребкооперациез азинтонъя кун политикаез быдэсто. «Элькунысь кооператоръёс понна туннэ пусйымон ужрад — ми 20 туала автомобильёс басьтӥмы. Пичи гуртъёсын улӥсьёс понна мукет вузкаронниос ӧвӧл. Улосвыл тӧрлыкъёслы тау кариськомы милемлы юрттэмзы понна. Мер но экономика удысъёсты азинтонын потребкооперация кун тӧрлыкъёслэн юрттӥсьсы вал но луоз», — вераз Удмуртпотребсозлэн Кенешезлэн тӧроез Рауф Каримов. Со пусйиз, элькун кивалтӥсьёс Удмуртпотребсоюзлы юрттэмен, улосвылысь кооперативной промышленностьын выльдӥськонъёс ортчытыны но вузъёсты поттонэз будэтыны луонлык кылдӥз. Кылем арлы йылпумъянъёсъя, элькунысь кооператоръёс 2 миллиард манет тыр сиён-юонъёс поттӥзы, со Удмуртпотребсоюзлэн вузбергатонэзлэн 40 процентэз луиз. Тегъёс: Мерлык Авто Ижкар Удмуртия АлександрСоловьёв  